b'\n_START_ARTICLE_\nVelenje\n_START_SECTION_\nIme in Grb\n_START_PARAGRAPH_\nIme mesta Velenje izhaja iz slovanizirani oblike nem\xc5\xa1kega imena za to mesto (W\xc3\xb6llan oziroma ponekod tudi W\xc3\xb6llach). Pred hitro urbanizacijo v petdesetih in \xc5\xa1estdesetih Velenje, kot manj\xc5\xa1e tr\xc5\xa1ko sredi\xc5\xa1\xc4\x8de, ni imelo lastnega mestnega grba, po hitri urbanizaciji in vzpostavitvi ve\xc4\x8d industrijskih obratov, pa se je za grb izbral motiv, ki se uporablja \xc5\xa1e danes. Na grbu je za obzidjem velenjskega gradu upodobljena modernisti\xc4\x8dna stolpnica na rumenem ozadju.\n_START_SECTION_\nLega\n_START_PARAGRAPH_\nMestna ob\xc4\x8dina Velenje le\xc5\xbei v vzhodni polovici \xc5\xa0ale\xc5\xa1ke doline ob dolinskem delu reke Pake. Mesto pokriva ve\xc4\x8dji del ni\xc5\xbeje-le\xc5\xbee\xc4\x8de vzhodne polovice \xc5\xa0ale\xc5\xa1ke doline in se je v svojem razvoju zadnjih 50 let raz\xc5\xa1irilo med nekdanjimi naselji in zaselki \xc5\xa0kale, Stara vas, Staro Velenje, \xc5\xa0alek in \xc5\xa0martno. Vzhodna meja ob\xc4\x8dine poteka po Dobrnskem podolju, preko potoka Pire\xc5\xa1ica, proti jugu na Ponikovsko planoto in Lo\xc5\xbeni\xc5\xa1ko gri\xc4\x8devje. Zahodna meja ob\xc4\x8dine razpolovi \xc5\xa0ale\xc5\xa1ko dolino v smeri sever-jug na obmo\xc4\x8dju nekdanje vasi Preloge, kjer danes pod dolinskim dnom poteka v Premogovniku Velenje najintenzivnej\xc5\xa1i odkop lignita in kjer meji na Ob\xc4\x8dino \xc5\xa0o\xc5\xa1tanj. Meja se nadaljuje po spodnjem toku potoka Velunja do podno\xc5\xbeja Gra\xc5\xa1ke Gore.'